Mejdal: Der manglede spilforståelse, der var film, og der var episoder, der kunne se voldsomme ud, men ikke noget ud over det usædvanlige, da Holstebro Z og Jelling torsdag aften mødtes i Asyl Ligaen på Mejdal Stadion.

Indtil fem minutter før tid.

Her tacklede en Jelling-spiller en modstander så voldsomt, at forseelsen stod til udvisning.

- Jeg var tæt på episoden og var på vej over for at vise ham ud, da modspilleren springer op og tager kvælertag på Jelling-spilleren, og dér starter tumulten, forklarer kampens dommer Damir Zvirkic.

Der udbrød et stort slagsmål, der varer tre-fire minutter og bød på blandt knytnæveslag. Dommeren var magtesløs.

- Det gik langt over stregen. Jeg har været dommer i mange år, men aldrig set noget lignende. Når et hold har en kamphane, så plejer der som reglen at være ti andre, der er fornuftige, og i Mejdal var der også nogle stykker, der forsøgte at komme imellem, men der var flere, der ville slås, siger dommeren, der forgæves måtte forsøge at standse masse-slagsmålet.

- Det var faktisk en ret ubehagelig oplevelse. Jeg vil skyde på, at der på et tidspunkt er 30 mennesker inde på banen, og det er helt uoverskueligt, for får vi brudt et slagsmål op et sted, så starter det et andet. Det var slet ikke til at holde styr på, siger Damir Zvirkic.

Det var både spillere, holdledere og tilskuere, som enten deltog i slagsmålet eller prøvede at stoppe det.